Wortel en tak gemaai | Netwerk24
Wortel en tak gemaai
Deur Alet Van Der Walt 29 Julie 2020 06:05
Inheemse kareebome (Rhus Lancea), reusagtige bloekombome en ander aangeplante bome word deesdae voor die voet in Steynsrus afgekap en in kruiwaens vir brandhout weggery.
Ds. Arnold Smith, plaaslike NG predikant, sê bome word daagliks in die omgewing afgesaag, dikwels op munisipale grond, maar niemand tree teen dié stropery op nie.
Smith sê kort nadat die Moqhaka-munisipaliteit grond vir 'n nuwe nedersetting beskikbaar gestel het, was daar 'n groot toeloop van mense na die gebied.
"Daar is deesdae al hoe meer mense wat in die strate rondsit en blykbaar werkloos is."
Baie van die mense het nie elektrisiteit in hul huise nie of kan dit nie bekostig om krag te betaal nie en saag daarom die bome vir vuurmaakhout af.
"Van Steynsrus op pad na Senekal is daar maklik vir 10 km nie meer 'n kareeboom te sien nie. Alles is afgekap en vir brandhout weggery."
Smith sê vroue wat brandhout met kruiwaens wegry, is 'n algemene gesig in die omgewing.
Met Netwerk24 se besoek aan die dorp was 'n groep vroue oop en bloot besig om die takke van twee bome op 'n sypaadjie af te kap en in stukke op te saag.
Dr. Albé Viljoen, VF Plus-raadslid, sê sy het heelwat klagtes ontvang dat inheemse bome afgesaag word. Dié verwoesting is teenstrydig met munisipale regulasies, maar die munisipaliteit doen geen wets­toepassing nie.